ธปท.รายงานมติกนง.ขึ้นดอกเบี้ยต่อครม.เศรษฐกิจ
ครม.เศรษฐกิจรับทราบ ธนาคารแห่งประเทศไทยรายงานมติ กนง. เห็นชอบขึ้นดอกเบี้ยด้วยมติเอกฉันท์ 7 : 0&nbsp;
17 ม.ค. 2554

ครม.เศรษฐกิจรับทราบ ธนาคารแห่งประเทศไทยรายงานมติ กนง. เห็นชอบขึ้นดอกเบี้ยด้วยมติเอกฉันท์ 7 : 0  
นายธราดล เปี่ยมพงศ์สานต์ รองเลขาธิการนายกรัฐมนตรี ฝ่ายการเมือง เปิดเผยว่า ที่ประชุมคณะกรรมการรัฐมนตรีด้านเศรษฐกิจ (ครม.เศรษฐกิจ) ได้รับทราบสถานการณ์เศรษฐกิจการเงิน โดยธนาคารแห่งประเทศไทย (ธปท.) รายงานผลการปรับขึ้นดอกเบี้ยนโยบายอีก 0.25% เป็น 2.25% ซึ่งคณะกรรมการนโยบายการเงิน (กนง.) มีมติเป็นเอกฉันท์ด้วยคะแนน 7 : 0 ในการให้ปรับขึ้นดอกเบี้ยดังกล่าว ทั้งนี้ถือเป็นการรายงานผลการลงคะแนนของ กนง. เป็นครั้งแรก ตามแนวทางการทำงานของ ธปท. และต่อไปจะรายงานทุกครั้ง
ธปท. รายงานถึงเหตุผลการปรับขึ้นดอกเบี้ย ว่าเนื่องจากปัจจัย 3 ด้าน คือ 1.ความเสี่ยงต่อการขยายตัวของเศรษฐกิจโลกที่ปรับลดลงอย่างมีนัยสำคัญ 2.เศรษฐกิจปรับตัวดีขึ้นในไตรมาสที่ 4 จากอุปสงค์ทั้งในและต่างประเทศที่เพิ่มขึ้น และปัจจัยการบริโภคและการลงทุนในประเทศ และ 3.อัตราเงินเฟ้อทั่วไป และเงินเฟ้อพื้นฐานมีแนวโน้มสูงขึ้น จากการขยายตัวอย่างต่อเนื่องของอุปสงค์ รวมทั้งแนวโน้มราคาน้ำมันและสินค้าโภคภัณฑ์ที่ปรับสูงขึ้น ซึ่งทำให้มีการส่งผ่านต้นทุนไปยังราคาสินค้ามากขึ้น นอกจากนี้ ธปท. ยังเชื่อว่าการเก็งกำไรอสังหาริมทรัพย์อาจจะเพิ่มขึ้น หากยังคงดำเนินนโยยดอกเบี้ยต่ำอยู่